Un politician al partidului de extremă-dreapta AfD din Germania a fost lovit cu o scrumieră în cap. Ce a declarat atacatorul
Data publicării:
Un membru al parlamentului regional al partidului de extremă-dreapta Alternativa pentru Germania (AfD) a fost rănit după ce i-a fost aruncată în cap o scrumieră într-un bar din oraşul Schwerin din nordul Germaniei.
Un bărbat în vârstă de 52 de ani l-a insultat mai întâi pe politicianul Martin Schmidt imediat după miezul nopţii şi apoi l-a atacat cu scrumiera, a precizat poliţia vineri dimineaţă, potrivit dpa, preluată de Agerpres.
Schmidt a fost dus la spital, dar a fost externat la scurt timp, potrivit grupului AfD din parlamentul regional Mecklenburg-Pomerania Inferioară.
Potrivit poliţiei, atacatorul a susţinut că are opinii politice de stânga şi că a acţionat din motive politice. Bărbatul de 52 de ani este acum cercetat pentru vătămare corporală gravă şi insultă.
Preşedintele partidului AfD pentru Mecklenburg-Pomerania Inferioară, Leif-Erik Holm, a declarat că este vorba de o nouă escaladare a violenţei politice din partea stângii.
„Atacul este, de asemenea, rezultatul lunilor de incitare şi propagandă împotriva partidului nostru”, a spus el.
Nikolaus Kramer, liderul grupului parlamentar regional al AfD, a declarat că este un atac laş.
„Violenţa împotriva politicienilor, indiferent de partid, este un atac asupra libertăţii de opinie şi a discursului democratic”, a afirmat el.